Virallinen lehti nro C 323 , 21/10/1998 s. 0057



KIRJALLINEN KYSYMYS E-0628/98 komissiolle esittäjä(t): Christian Cabrol (UPE) (9. maaliskuuta 1998) Aihe: Asuinrakennusten tulipalojen torjunta Joka toinen minuutti pelkästään Ranskassa asuinhuoneisto tai talo syttyy tuleen. Ranskassa rekisteröidään vuosittain 250 000 asuinrakennusten tulipaloa, joista 77 000:ssa tarvitaan palokunnan apua. Tulipalojen aiheuttamista kuolemantapauksista 90 % johtuu asuinrakennusten paloista, ja tulipalot ovat toiseksi suurin syy alle 5-vuotiaiden lasten tapaturmaisiin kuolemiin. 70 % asuinrakennusten tulipaloista tapahtuu kello 22:n ja 6:n välillä ja äskettäin tehdyn tutkimuksen mukaan 88 % ranskalaisista on sitä mieltä, että palovaroittimien asentaminen kaikkiin asuinrakennuksiin olisi ¨hyvä idea¨. Nykyisin palovaroitin on kuitenkin vain 2 %:ssa Ranskan kotitalouksista. 1. Onko komissiolla käytettävissään luotettavia tietoja kaikissa Euroopan unionin jäsenvaltioissa tapahtuvista asuinrakennusten tulipalojen aiheuttamista onnettomuuksista sekä niiden yksityiskohdista, syistä, uhreista ja yhteiskunnalle aiheutuneista kustannuksista? Onko komissio jo analysoinut nämä tiedot maittain, verratakseen tulipalojen torjuntaan käytetyillä erityyppisillä kansallisilla säädöksillä saavutettuja tuloksia? 2. Eikö komission mielestä olisi hyödyllistä tai suorastaan välttämätöntä pohtia kysymystä perusteellisesti unionin tasolla, ja onko komissio valmis - mikäli se näiden pohdintojen perusteella osoittautuisi välttämättömäksi - ehdottamaan tällaisten inhimillisiä murhenäytelmiä ja yhteiskunnalle uhrien hoidosta ja vahingonkorvauksista suuria kustannuksia aiheuttavien tulipalojen torjumiseen tarkoitettuja säädöksiä, joissa määrätään, että kaikkiin asuntoihin on asennettava palovaroitin, kuten muualla maailmassa jo tehdään? Komission jäsenen Ritt Bjerregaardin komission puolesta antama vastaus (14. huhtikuuta 1998) Komissio on tietoinen asuinrakennusten tulipalojen ja niiden aiheuttamien uhrien suuresta lukumäärästä. Osana väestönsuojelua koskevaa yhteisön tason yhteistyötä ollaan parhaillaan toteuttamassa kokeiluhanketta, jossa verrataan kuuden jäsenvaltion nykyistä lainsäädäntöä, jota on annettu tulipalojen ehkäisemisestä yleisölle avoimissa rakennuksissa, asuinrakennukset mukaan lukien. Hankkeesta laaditun alustavan kertomuksen mukaan joistain jäsenvaltioista on saatavilla kansallisia tilastotietoja. Hanke voitaisiin laajentaa myös muihin jäsenvaltioihin, ja siitä saatuja tuloksia voitaisiin käyttää hyödyksi suunniteltaessa parempia tapoja suojautua asuinrakennusten tulipaloilta. Samoin osana väestönsuojelua koskevaa yhteisön yhteistyötä ollaan suunnittelemassa merkittävää hanketta, jonka tarkoituksena olisi määrittää periaatteet ja suuntaviivat kaikkien luonnollisten ja tekniikan aiheuttamien vaarojen torjunnalle. On kuitenkin korostettava, että nämä kaksi aloitetta voidaan toteuttaa vain, jos budjettivallan käyttäjä osoittaa budjettikohtaan B4-3300 ¨Väestönsuojelua ja ympäristöllisesti pakottavia tilanteita koskeva yhteisön yhteistyö¨ vuosille 1998 ja 1999 riittävät määrärahat, jotta 19. joulukuuta tehdyllä neuvoston päätöksellä 98/22/EY ((EYVL L 8, 14.1.1998. )) hyväksytty yhteisön toimintaohjelma väestönsuojelun alalla voidaan toteuttaa. Mitä tulee materiaalien turvallisuuteen niiden paloteknisten ominaisuuksien ja tulenkestävyyden kannalta, komissio on parhaillaan yhdenmukaistamassa Euroopan tasolla rakennusalan tuotteiden luokittelua sekä kyseisten ominaisuuksien määrittämisessä käytettäviä testausmenetelmiä. Toiminta tapahtuu rakennusalan tuotteita koskevan jäsenvaltioiden lainsäädännön lähentämisestä 21. joulukuuta 1988 annetun neuvoston direktiivin 89/106/ETY ((EYVL L 40, 11.2.1989. )) täytäntöönpanon yhteydessä ja sen tarkoituksena on täyttää yksi kuudesta rakennuskohteisiin sovellettavasta olennaisesta turvallisuusvaatimuksesta, eli paloturvallisuutta koskeva vaatimus. Toiminnasta odotetaan konkreettisia tuloksia vuoden 1999 lopulla. Tilastotietojen kattavuuden osalta parlamentin jäsentä pyydetään tutustumaan vastaukseen, joka on annettu parlamentin jäsen Skinnerin esittämään kirjalliseen kysymykseen E-3261/97 ((EYVL C 158, 25.5.1998, s. 74. )). Kotona ja vapaa-aikana tapahtuvia tapaturmia koskevasta yhteisön tietojenvaihtojärjestelmästä (EHLASS) voi lisäksi saada koko yhteisöä koskevia tilastotietoja kotona ja vapaa-aikana tapahtuvien tapaturmien luonteesta kuten niiden seurauksista, uhrien sukupuolesta ja iästä, tapaturmien tapahtuma-ajasta ja -paikasta, saaduista vammoista sekä tapaturmassa mukana olleista tuotteista. Järjestelmä antaa yleiskuvan tapaturmien määrästä ja niiden sosiaalisista kustannuksista. Koska EHLASS kuitenkin perustuu pääasiassa sairaaloiden päivystyspoliklinikoilta kerättyihin tietoihin, se ei sisällä tietoja itse onnettomuuspaikalla kuolleista henkilöistä. Tarvittaisiin siis tutkimus uusien tietolähteiden sisällyttämiseksi järjestelmään. Toistaiseksi tällaista tutkimusta ei kuitenkaan ole tehty.